text: [{"text_idx": "#000001", "text": "Vindmyllur: T\u00f8rvur a\u0301 kjaki um na\u0301ttu\u0301ru\u00f8kir"}, {"text_idx": "#000002", "text": "-Ta\u00f0 er ikki ein trupulleiki, at mann s\u00e6r hvar orkan kemur fra\u0301. Ta\u00f0 er ein tilvenjing. Ta\u0301 ta\u00f0 er sagt, haldi eg, at vit i\u0301 F\u00f8royum eiga at taka eitt ordiligt kjak um, hv\u00f8rji \u00f8ki vit vilja var\u00f0veita sum na\u0301ttu\u0301ru\u00f8kir burturav, har vindmyllur, bygningar og anna\u00f0 ikki skulu standa."}, {"text_idx": "#000003", "text": "Hetta seg\u00f0i Jo\u0301n Kragesteen, forma\u00f0ur i\u0301 FNU, i\u0301 Degi og Viku fri\u0301ggjakv\u00f8ldi\u00f0. Hann var i\u0301 kjaki vi\u00f0 Helga Abrahamsen, frams\u00f8gufo\u0301lk hja\u0301 Sambandsflokkinum a\u0301 tingi i\u0301 umhv\u00f8rvi- og orkuma\u0301lum, um vindmyllulundir a\u0301 sjo\u0301num."}, {"text_idx": "#000004", "text": "To\u0301rshavnar kommuna skipa\u00f0i ho\u0301sdagin og fri\u0301ggjadagin fyri orkusra\u0301\u00f0stevnuni \u201dO\u0301svart\u201d, um hvussu vit skipa samfelagi\u00f0 so gr\u00f8nt og o\u0301svart sum gj\u00f8rligt. Eitt av bo\u00f0unum kemur fra\u0301 SEV, sum arbei\u00f0ir vi\u00f0 uppskoti um at u\u0301tbyggja vindorkuna, so at vit eisini fa\u0301a vindmyllulundir a\u0301 sjo\u0301num."}, {"text_idx": "#000005", "text": "Greitt er, at samfelagnum t\u00f8rvar meira orku. FNU er ein felagsskapur, sum arbei\u00f0ir fyri at ta\u0301lma ve\u00f0urlagsbroytingarnar, og i\u0301 l\u00f8tuni eru vindmyllur fr\u00e6gasta orkukelda, vit hava. Vindmyllur gera naka\u00f0 vi\u00f0 landslagi\u00f0. Hinvegin kunnu vit ikki v\u00e6nta, at vit kunnu framlei\u00f0a no\u0301gva orku, uttan at ta\u00f0 s\u00e6st aftur."}, {"text_idx": "#000006", "text": "Um ta\u00f0 letur seg gera og kann l\u00f8na seg, eru offshore-vindmyllur ein go\u0301\u00f0ur m\u00f8guleiki."}, {"text_idx": "#000007", "text": "Ta\u00f0 hevur to\u0301 sto\u0301ran ty\u0301dning, at vit gera t\u00e6r ney\u00f0ugu forkanningarnar, so vit vita, hvussu ein u\u0301tbygging av vindmyllum a\u0301virkar na\u0301ttu\u0301runa."}, {"text_idx": "#000008", "text": "Vo\u0301nandi kunnu \u00e6tlaninar hja\u0301 SEV um vindmyllur \u2013 sum nu\u0301 eisini hevur ambitio\u0301nir um at u\u0301tflyta vindorku \u2013 mana alt tos um eina f\u00f8royska oljuvinnu endaliga i\u0301 j\u00f8r\u00f0ina:"}, {"text_idx": "#000009", "text": "Sum ta\u00f0 kom fram a\u0301 orkura\u0301\u00f0stevuni, kann hetta n\u00e6stan \u201dkoma i\u0301 sta\u00f0in fyri oljudreymarnar\u201d, sum enn liva millum manna, millum politikarnar i\u0301 F\u00f8royum."}]